## Pravilnik o uvjetima i načinu ostvarivanja prava na besplatan prijevoz na linijama u javnom pomorskom prijevozu

### NN 52/2005 (22.4.2005.), Pravilnik o uvjetima i načinu ostvarivanja prava na besplatan prijevoz na linijama u javnom pomorskom prijevozu

# MINISTARSTVO MORA, TURIZMA, PROMETA I RAZVITKA

**1003**

Na temelju članka 10. stavka 6. Zakona o otocima
(»Narodne novine« 34/99, 149/99 i 32/02) a u svezi s člankom 37. Zakona o
izmjenama i dopunama Zakona o otocima (»Narodne novine« 32/02), ministar mora,
turizma, prometa i razvitka uz suglasnost ministra financija donosi

## PRAVILNIK

### O UVJETIMA I NAČINU OSTVARIVANJA PRAVA NA BESPLATAN PRIJEVOZ NA LINIJAMA U JAVNOM POMORSKOM PRIJEVOZU

Članak 1.

Ovim Pravilnikom utvrđuju se uvjeti i način
ostvarivanja prava besplatnoga javnoga pomorskog prijevoza korisnicima iz
članka 10. stavak 2. Zakona o otocima (u daljnjem tekstu: Zakon) koji imaju
prebivalište na otocima, te postupak izračuna i ostvarivanja naknade dijela
neostvarenih prihoda iz članka 10. stavak 4. Zakona prijevoznicima (u daljnjem
tekstu: brodari) koji obavljaju usluge javnoga pomorskog prijevoza na linijama
koje povezuju otoke s kopnom i otoke međusobno.

Članak 2.

Korisnici iz članka 10. stavak 2. Zakona, u
odnosu na uvjete i način ostvarivanja prava i vrijeme trajanja prava besplatnog
prijevoza, razvrstavaju se u sljedeće kategorije:

– učenici srednjih škola i studenti koji
svakodnevno putuju do škole ili visokoškolske ustanove izvan mjesta
prebivališta, odnosno koriste pomorski prijevoz od ishodišne otočne luke mjesta
prebivališta do odredišne luke škole ili visokoškolske ustanove,

– učenici srednjih škola i studenti koji za
vrijeme školovanja privremeno borave izvan mjesta prebivališta, a vikendom
dolaze u mjesto prebivališta, odnosno koriste pomorski prijevoz od ishodišne
otočne luke mjesta prebivališta do odredišne luke škole ili visokoškolske
ustanove,

– umirovljenici

– osobe starije od 65 godina.

Članak 3.

Korisnici iz članka 2. ovog Pravilnika ostvaruju
prava iz članka 1. ovog Pravilnika predočenjem odgovarajuće isprave.

Pod odgovarajućom ispravom iz stavka 1. ovog
članka podrazumijeva se iskaznica koju, na zahtjev i trošak korisnika, izdaje
brodar, za korisnike iz članka 2. stavak 1. alineja 1., 2. i 3. ovog
Pravilnika, te osobna iskaznica za korisnike iz članka 2. stavak 1. alineja 4.
ovog Pravilnika.

Pri putovanju trajektnim, brodskim i brzobrodskim linijama, pored iskaznice iz stavka 1. ovog
članka, odnosno osobne iskaznice, korisnici su dužni za svako putovanje
posjedovati i prijevoznu kartu koja se izdaje bez naknade (»nulta« karta).

Članak 4.

Učenici srednjih škola i studenti koji
svakodnevno putuju od mjesta prebivališta do škole odnosno visokoškolske
ustanove ostvaruju pravo na besplatan prijevoz u javnom pomorskom prijevozu od ishodišne
otočne luke mjesta prebivališta do odredišne luke mjesta školovanja i natrag.

Osobe iz prethodnog stavka ostvaruju pravo na
besplatan prijevoz posjedovanjem iskaznice koju su ishodovali
na temelju potvrde škole odnosno visokoškolske ustanove kojom dokazuju status
učenika odnosno studenta.

Pravo na besplatan prijevoz ostvaruje se u
vremenu trajanja školske odnosno akademske godine, tj.
od 1. rujna do 30. lipnja, odnosno do 15. srpnja za studente.

Članak 5.

Učenici srednjih škola i studenti s prebivalištem
na otoku koji zbog školovanja privremeno borave izvan mjesta prebivališta imaju
pravo na besplatan prijevoz u javnom pomorskom prijevozu jednom tjedno
(vikendom) od ishodišne otočne luke mjesta prebivališta do odredišne luke
mjesta školovanja i natrag.

Osobe iz prethodnog stavka imaju pravo na
onoliko povratnih besplatnih vožnji, sukladno broju vikenda u mjesecu, temeljem
potvrde škole odnosno visokoškolske ustanove i potvrde općinskog ili gradskog
poglavarstva o mjestu prebivališta, pravu na besplatan prijevoz i evidenciji
korištenja prava.

Pravo besplatnoga tjednog prijevoza ostvaruje se
u vremenu trajanja školske odnosno akademske godine, tj.
od 1. rujna do 30. lipnja za učenike, odnosno do 15. srpnja za studente.

Članak 6.

Umirovljenici i osobe starije od 65 godina s
prebivalištem na otoku imaju pravo na besplatan prijevoz u javnom pomorskom
prijevozu na svim trajektnim i brodskim (klasičnim) linijama. Na brzobrodskim linijama pravo na besplatan prijevoz imaju
umirovljenici i osobe starije od 65 godina s prebivalištem na otocima prve
skupine sukladno članku 2. stavak 2. Zakona.

Umirovljenici do 65 godina starosti obvezni su
izvaditi iskaznice, a osobe starije od 65 godina pravo na besplatan prijevoz u
javnom pomorskom prijevozu ostvaruju samo predočenjem osobne iskaznice.

Osobe do 65 godina starosti iz prethodnog stavka
pravo ishodovanja iskaznice ostvaruju temeljem
potvrde o statusu umirovljenika (rješenje o mirovini i potvrda o primitku
mirovine) i osobne iskaznice.

Pravo na besplatan prijevoz korisnici iz stavka
1. ostvaruju na neodređeno vrijeme.

Članak 7.

Kategorije pomorskih linija i koeficijent
nadoknade za linije (koeficijent linije) prema kojem se nadoknađuje dio
neostvarenih prihoda brodaru za pružanje usluga besplatnog prijevoza kategorijama
korisnika iz članka 2. ovog Pravilnika, naveden je u tablicama I., II., III. i
IV. koje čine sastavni dio ovog Pravilnika kao prilozi 1., 2., 3. i 4.

Članak 8.

Osnovica za izračun visine naknade dijela
neostvarenog prihoda koja pripada brodaru za pojedine kategorije korisnika
utvrđuje se na način:

(1) Za kategorije korisnika iz članka 2. stavak
1. alineja 1. ovog pravilnika

– broj učenika/studenata

– relacije putovanja

– dani rada škole, odnosno visokoškolske
ustanove

– cijena karte u jednom smjeru (bez povlastice)
u vansezoni umanjena za 40% po relaciji putovanja, i
to bez PDV-a.

(2) Za kategorije korisnika iz članka 2. stavak
1. alineja 2. ovog pravilnika

– broj učenika/studenata

– relacije putovanja

– broj vikenda u promatranom mjesecu

– cijena karte u jednom smjeru (bez povlastice)
u vansezoni umanjena za 40% po relaciji putovanja, i
to bez PDV-a.

(2) Za kategorije korisnika iz članka 2. stavak
1. alineja 1. ovog pravilnika broj umirovljenika do 65 godina/osoba starijih od
65 godina

– prosječan broj putovanja jednog umirovljenika,
odnosno osobe starije od 65 godina u jednom mjesecu na liniji javnoga pomorskog
prijevoza utvrđen je za otoke i linije u tablicama V.a, V.b, V.c koje čine
sastavni dio ovog Pravilnika kao prilozi 5., 6. i 7.

– cijena karte u jednom smjeru (bez povlastice)
u vansezoni bez PDV-a za prosječan put putovanja na
liniji javnoga pomorskog prijevoza.

Članak 9.

Brodar koji obavlja usluge javnoga pomorskog
prijevoza mjesečni iznos naknade dijela neostvarenog prihoda izračunava
množenjem osnovice utvrđene člankom 8. i koeficijenta naknade dijela
neostvarenog prihoda za liniju iz članka 7.

Članak 10.

Brodari koji na dan stupanja na snagu ovoga
Pravilnika obavljaju javni pomorski linijski prijevoz, dužni su voditi i
dostavljati Ministarstvu evidenciju o broju prevezenih korisnika iz članka 2.
ovoga Pravilnika s osnova obavljenoga besplatnog prijevoza korisnika iz članka
2. ovoga Pravilnika, najkasnije do svakog 10. dana u mjesecu za protekli
mjesec.

Članak 11.

Sredstva za podmirenje naknade dijela
neostvarenih prihoda osigurati će se u Državnom proračunu u okviru razdjela 065
Ministarstva mora, turizma, prometa i razvitka, glave 05 More, turizam, promet
i razvitak.

Članak 12.

Pravilnik stupa na snagu osmoga dana od dana
objave u »Narod­nim novinama«.

Klasa: 011-01/05-02/13

Urbroj: 530-06-05-1

Zagreb, 15. travnja 2005.

Ministar

mora, turizma, prometa i razvitka

**Božidar Kalmeta**, v. r.

PRILOG 1

*Tablica I.* – Koeficijent nadoknade
za linije

|  |  |
| --- | --- |
| Kategorija linije | Koefecijent linije |
| I. | 0,70 |
| II. | 0,85 |
| III. | 1,00 |
| IV. | 1,20 |
| V. | 1,40 |
| VI. | 1,60 |

PRILOG 2

*Tablica II*. – Kategorizacija
trajektnih linija

|  |  |
| --- | --- |
| Kategorija | Linije |
| I. | Brestova – Porozina, Valbiska – Merag, Jablanac – Mišnjak, Prizna – Žigljen, Split – Supetar |
| II. | Baška – Lopar, Zadar – Preko, Biograd – Tkon,  Split – Stari Grad, Drvenik – Sućuraj, Orebić – Dominče |
| III. | Split – Rogač, Makarska – Sumartin, Ploče – Trpanj |
| IV. | Zadar – Brbinj, Split – Vis, Drvenik – Korčula,  Dubrovnik – Sobra |
| V. | Zadar – Rava, Split – Ubli |
| VI. | Zadar – Ist, Zadar – Mali Lošinj, Zadar – Pula,  Šibenik – Žirje |

PRILOG 3

*Tablica
III*. –
Kategorizacija brodskih linija

|  |  |
| --- | --- |
| Kategorija | Linije |
| IV. | Orebić – Korčula |
| V. | Rab – Lun, Zadar – Rava, Zadar – Zaglav, Biograd – Vrgada, Vodice – Šibenik, Dubrovnik – Luka Šipanska |
| VI. | Mali Lošinj – Unije/Ilovik, Šibenik – Žirje,  Krapanj – Brodarica, Trogir – Drvenik Veli, Komiža – Biševo |

PRILOG 4

*Tablica IV*. – Kategorizacija brzobrodskih linija

|  |  |
| --- | --- |
| Kategorija | Linije |
| III. | Rijeka – Mali Lošinj, Split – Rogač, Split – Vis, Split – Jelsa, Split – Ubli, Dubrovnik – Polače, Split – Korčula |
| IV. | Zadar – Sali, Zadar – Rava |
| V. | Zadar – Olib, Zadar – Ist, Šibenik – Žirje |

PRILOG 5

BROJ UMIROVLJENIKA DO 65
GODINA I STARIJIH OSOBA I NJIHOV PROSJEČAN MJESEČNI BROJ PUTOVANJA

– TRAJEKTNE LINIJE –

*Tablica
V.a*

|  |  |  |  |  |  |  |
| --- | --- | --- | --- | --- | --- | --- |
| Redni broj | Linija | | Umirovljenici do 65 godina i osobe starije od 65 godina | | | |
| Broj | Relacija | Otoci | Broj  umirovljenika | Broj starijih osoba | Prosječan mjesečni broj putovanja |
| 1. | 334 | Brestova – Porozina | Cres i Lošinj | 1.528 | 2.545 | 0,25 |
| 2. | 332 | Valbiska – Merag | Cres i Lošinj | 1.528 | 2.545 | 0,50 |
| 3. | 338 | Baška – Lopar \*) | dijelovi Krka i Raba | 299 | 506 | 0,25 |
| 4. | RP1 | Jablanac – Mišnjak | Rab | 1.254 | 1.839 | 0,50 |
| 5. | 335 | Prizna – Žigljen | Pag | 1.056 | 2.232 | 0,25 |
| 6. | 431 | Zadar – Preko | Ugljan, Ošljak | 976 | 2.192 | 5,00 |
| 7. | 432 | Biograd – Tkon | Pašman | 363 | 764 | 2,50 |
| 8. | 434 | Zadar – Brbinj | Dugi Otok | 406 | 906 | 1,40 |
| 9. | 433 | Zadar – Ist | Ist, Molat, Sastrunj, Zverinac, Rivanj | 86 | 323 | 0,25 |
| 10. | 401 | Zadar – Mali Lošinj | Ist, Premuda, Olib, Silba | 92 | 341 | 0,25 |
| 11. | 435 | Zadar – Rava | Iž, Rava | 130 | 445 | 0,25 |
| 12. | 502 | Šibenik – Žirje | Zlarin, Žirje | 54 | 276 | 0,70 |
| 13. | 631 | Split – Supetar | Brač | 2.032 | 3.015 | 1,40 |
| 14. | 636 | Split – Rogač | Šolta | 297 | 814 | 1,80 |
| 15. | 604 | Spit – Ubli | Hvar, Korčula, Lastovo | 4.514 | 7.057 | 0,25 |
| 16. | 635 | Split – Stari Grad | Hvar | 1.730 | 2.753 | 0,50 |
| 17. | 602 | Split – Vis | Hvar, Vis | 2.447 | 3.923 | 0,25 |
| 18. | 638 | Makarska – Sumartin | Brač | 2.032 | 3.015 | 0,25 |
| 19. | 632 | Drvenik – Sućuraj | Hvar | 1.730 | 2.753 | 0,25 |
| 20. | MP2 | Drvenik – Korčula | Korčula | 2.639 | 4.056 | 0,10 |
| 21. | 634 | Orebić – Dominče | Korčula | 2.639 | 4.056 | 0,25 |
| 22. | 633 | Ploče – Trpanj | Pelješac | 1.033 | 2.138 | 0,25 |
| 23. | 831 | Dubrovnik – Sobra | Šipan, Mljet | 250 | 428 | 0,70 |

\*) za 121 dan plovidbe

\*\*) za 83 dana plovidbe

PRILOG 6

BROJ UMIROVLJENIKA DO 65
GODINA I STARIJIH OSOBA I NJIHOV PROSJEČAN MJESEČNI BROJ PUTOVANJA

– BRODSKE LINIJE –

*Tablica V.b*

|  |  |  |  |  |  |  |
| --- | --- | --- | --- | --- | --- | --- |
| Redni broj | Linija | | Umirovljenici do 65 godina i osobe starije od 65 godina | | | |
| Broj | Relacija | Otoci | Broj  umirovljenika | Broj starijih osoba | Prosječan mjesečni broj putovanja |
| 1. | 310 | Mali Lošinj – Unije/Ilovik | Unije, Srakane Vele, Susak, Ilovik | 60 | 189 | 1,8 |
| 2. | 405 | Zadar – Rava | Iž, Rava | 130 | 445 | 0,25 |
| 3. | 406 | Zadar – Zaglav | dio Dugog Otoka | 270 | 604 | 1,00 |
| 4. | RZ1 | Biograd – Vrgada | Vrgada | 35 | 95 | 3,50 |
| 5. | 502 | Šibenik – Žirje | Kaprije, Obonjan, Žirje | 42 | 205 | 1,30 |
| 6. | 505 | Šibenik – Vodice | Zlarin, Prvić | 100 | 377 | 4,00 |
| 7. |  | Krapanj – Brodarica | Krapanj | 38 | 102 | 1,80 |
| 8. | 606 | Trogir – Drvenik Veli | Drvenik Veli, Drvenik Mali | 41 | 141 | 2,20 |
| 9. |  | Komiža – Biševo | Biševo | 30 | 90 | 2,20 |
| 10. | MP3 | Orebić – Korčula | dio otoka Korčule, dio poluotoka Pelješca | 1.420 | 2.256 | 0,25 |
| 11. | 807 | Dubrovnik – Luka Šipanska | Koločep, Lopud, Šipan | 94 | 246 | 3,50 |

PRILOG 7

BROJ UMIROVLJENIKA DO 65
GODINA I STARIJIH OSOBA I NJIHOV PROSJEČAN MJESEČNI BROJ PUTOVANJA

– BRZOBRODSKE LINIJE -

*Tablica V.c*

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Linija | | | Umirovljenici do 65 godina i osobe starije od 65 godina | | | |
| Broj | Relacija | Subvencionira se linija | Otoci | Broj umirovljenika | Broj starijih osoba | Prosječan mjesečni broj putovanja |
| 1.  1.a | 9308  9309 | Rijeka – Mali Lošinj  Rijeka – Rab – Novalja | Djelomično  Ne | Unije, Srakane Vele,  Susak, Ilovik, Rab, Pag | 60 | 189 | 1,0 |
| 2. |  | Zadar – Sali | Da | dio Dugog Otoka | 270 | 604 | 1,0 |
| 3. | 9401 | Zadar – Olib | Da | Premuda, Olib, Silba | 60 | 246 | 0,5 |
| 4.\* | 9403 | Zadar – Ist | Da | Rivanj, Sestrunj, Zverinac, Molat, Ist | 86 | 323 | 0,5 |
| 5. |  | Zadar – Rava | Da | Iž, Rava | 130 | 445 | 3,5 |
| 6. |  | Šibenik – Žirje | Da | Kaprije, Žirje | 42 | 205 | 1,3 |
| 7. |  | Split – Rogač | Ne | Šolta | – | – | – |
| 8. |  | Split – Vis | Ne | Vis | 717 | 1.170 | 0,5 |
| 9. | 9603 | Split – Jelsa | Ne | Hvar, Brač | – | – | – |
| 10. | 9604 | Split – Ubli | Djelomično | Lastovo | 145 | 248 | 1,0 |
| 11. |  | Dubrovnik – Polače | Djelomično | Koločep, Lopud, Šipan, Mljet | 224 | 341 | 1,0 |
| 12. |  | Korčula – Split | Ne | – | – | – | – |

\* linija 4. se dijeli na liniju 4. i 4.a, a
podaci su prikazani objedinjeno

Pravilnik, NN 52/2005-1003